प्रधानमंत्री नरेंद्र मोदी और बिहार के मुख्यमंत्री नीतीश कुमार युवा शक्ति को लेकर काफी संजीदा रहे हैं लेकिन देश में युवाओं के लिए रोज़गार के सवाल पर प्रधानमंत्री लगातार आलोचनाओं को झेलते रहे हैं और मोटे अनुमान के मुताबिक साल 2017 तक तकरीबन 40 करोड़ 84 लाख से ज्यादा बेरोज़गार युवा आबादी देश की तरक्की को मुंह चिढ़ा रहे हैं। मैककिंसी ग्लोबल इंस्टिट्यूट के मुताबिक, साल 2011 से 2015 के बीच खेती से जुड़े रोजगार 2 करोड़ 60 लाख तक सीमित हो गए जबकि गैर-कृषि रोजगार का आंकड़ा बढ़कर 3 करोड़ 30 लाख तक पहुंच गया। हालांकि इस आंकड़े में तमाम तरह की बेरोज़गार आबादी शामिल है लेकिन गौर करने वाली बात ये भी है कि पिछले कुछ महीनों के दौरान उत्तर प्रदेश, बिहार और उड़ीसा में बेरोज़गारों की संख्या में थोड़ी कमी देखने को मिली लेकिन ये साफ नहीं हो पाया कि आखिर युवा नौकरियों को लेकर गंभीर नहीं हैं या फिर वे उद्यमी बनने की राह पर निकल पड़े हैं।